ศรีไทย’เสียหายหนักสาขาอมตะวอด
&nbsp;
21 ส.ค. 2554

ผลาญสต๊อกสินค้ากำลังผลิตรูด หุ้นร่วงแรงกลัวพื้นฐานแย่นาน
โพสต์ทูเดย์ — ไฟผลาญโรงงานศรีไทย สาขาอมตะ สต๊อกสินค้า เครื่องจักร โรงงานเสียหายมาก
นายปริญช์ ผลนิวาศ กรรมการ บริษัท ศรีไทยซุปเปอร์แวร์ (SITHAI) เปิดเผยว่า เมื่อเวลา 03.00 น. ของวันที่ 15 มิ.ย. 2553 ได้เกิดเหตุเพลิงไหม้ที่โรงงานสาขาอมตะนคร ชลบุรี ซึ่งเป็นสาขาที่ผลิตพลาสติกเพื่องานอุตสาหกรรม ได้แก่ชิ้นส่วนยานยนต์ ชิ้นส่วนเครื่องใช้ไฟฟ้า บรรจุภัณฑ์อาหารและเครื่องดื่ม พาเลท ลังบรรจุขวด และถังขยะ 
เหตุเพลิงไหม้เกิดในบริเวณที่เป็นคลังสินค้าและพื้นที่การผลิตบางส่วน ทำให้เกิดความเสียหายต่อสินค้าสำเร็จรูปและวัตถุดิบ เครื่องจักร ตลอดจนอาคารโรงงานส่วนหนึ่ง ส่งผลกระทบต่อการส่งมอบสินค้าให้กับลูกค้าที่ต้องล่าช้าออกไป และกำลังการผลิตที่ลดลงในช่วงฟื้นฟูโรงงาน 
ขณะนี้อยู่ระหว่างการสอบสวนสาเหตุและประเมินมูลค่าความเสียหายร่วมกับหน่วยงานภายนอกที่เกี่ยวข้อง เนื่องจากไม่สามารถเข้าไปตรวจดูพื้นที่ความเสียหายได้โดยละเอียด 
นายปริญช์ กล่าวว่า บริษัทได้ทำประกันความเสี่ยงภัยสินทรัพย์แบบ All Risks กับบริษัท เมืองไทยประกันภัย ซึ่งคุ้มครองทรัพย์สินที่เอาประกันภัยทั้งสิ่งปลูกสร้าง สต๊อกสินค้า และเครื่องจักร 
ด้านมาตรการรองรับจะย้ายสายการผลิตบางส่วนจากโรงงานอมตะนคร ชลบุรี มาไว้ที่โรงงานบางปู หรือโรงงานสุขสวัสดิ์ชั่วคราวตามความเหมาะสม เพื่อชดเชยกำลังการผลิตที่ขาดหายไป และพยายามดำเนินการอย่างดีที่สุด เพื่อจำกัดขอบเขตผลกระทบต่อคู่ค้า ผู้มีส่วนได้เสียทุกกลุ่มของบริษัท
นายสนั่น อังอุบลกุล กรรมการผู้จัดการ บริษัท ศรีไทยซุปเปอร์แวร์ กล่าวว่า เหตุเพลิงไหม้โรงงานครั้งนี้เสียหายมาก แต่ขณะนี้ยังประเมินไม่ได้ เนื่องจากไม่สามารถเข้าสำรวจพื้นที่เสียหายได้
มาร์เก็ตติง กล่าวว่า บริษัท ศรีไทยฯ เสียหายมาก แม้มีการทำประกันจำนวนหนึ่ง แต่ความคุ้มครองไม่ได้ครอบคลุมรายได้ส่วนที่จะสูญเสียไป 
นอกจากนี้ ความเสียหายอาจจะส่งผลกระทบต่อปัจจัยพื้นฐานของบริษัท ศรีไทยฯ และแนวโน้มผลการดำเนินงานที่ดีขึ้นมากในอนาคต ทำให้หุ้น SITHAI มีความน่าสนใจน้อยลง ก่อนหน้านี้ SITHAI โชว์กำไรสุทธิ 59.32 ล้านบาท ในไตรมาสแรกปีนี้ มากกว่าทั้งปี 2552 ที่ทำกำไรสุทธิ 57.76 ล้านบาท กระโดดไปถึง 290% เทียบกับช่วงเดียวกันของปีก่อน และติดอยู่ในกลุ่มหุ้นดีราคาถูก 
นายสนั่น กล่าวว่า กำไรไตรมาสแรกปีนี้เป็นเพียงแค่การเริ่มต้นเท่านั้น เพราะผลิตสินค้าไม่ทันความต้องการของลูกค้า โดยเฉพาะลูกค้าในยุโรปและตะวันออกกลาง 
“ตอนนี้เราเปลี่ยนแปลงเทคโนโลยีใหม่ๆ และพัฒนาระบบงาน ถ้าดูตัวเลขกำไรจะเห็นว่ายังต่ำอยู่ แต่นับจากปีนี้ต่อเนื่องไปอีกสัก 45 ปีข้างหน้า น่าจะเติบโตเร็วมาก” 
ด้านการซื้อขายหุ้น SITHAI วันที่ 15 มิ.ย. นักลงทุนตกใจเทขายหุ้น ราคาปรับตัวลดลง 0.60 บาท หรือ 7.64% ปิด 7.25 บาท ท่ามกลางมูลค่าการซื้อขายมากถึง 18.43 ล้านบาท